CELEX: 32019D0984
Language: bg
Date: 2019-06-05 00:00:00
Title: Решение (ЕС) 2019/984 на Европейския парламент и на Съвета от 5 юни 2019 година за изменение на Директива 96/53/ЕО на Съвета по отношение на срока за прилагането на специалните правила относно максималната дължина на кабини с подобрени аеродинамични характеристики, енергийна ефективност и показатели за безопасност

20.6.2019   
               
               
                  BG
               
               
                  Официален вестник на Европейския съюз
               
               
                  L 164/30
               
            
         РЕШЕНИЕ (ЕС) 2019/984 НА ЕВРОПЕЙСКИЯ ПАРЛАМЕНТ И НА СЪВЕТА
         от 5 юни 2019 година
         за изменение на Директива 96/53/ЕО на Съвета по отношение на срока за прилагането на специалните правила относно максималната дължина на кабини с подобрени аеродинамични характеристики, енергийна ефективност и показатели за безопасност
         ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
         като взеха предвид Договора за функционирането на Европейския съюз, и по-специално член 91, параграф 1 от него,
         като взеха предвид предложението на Европейската комисия,
         след предаване на проекта на законодателния акт на националните парламенти,
         като взеха предвид становището на Европейския икономически и социален комитет (1),
         след консултация с Комитета на регионите,
         в съответствие с обикновената законодателна процедура (2),
         като имат предвид, че:
         
                     (1)
                  
                  
                     Директива 96/53/ЕО на Съвета (3) беше изменена с Директива (ЕС) 2015/719 на Европейския парламент и на Съвета (4) с цел намаляване на потреблението на енергия и емисиите на парникови газове, адаптиране на законодателството към технологичното развитие и променящите се пазарни нужди и улесняване на интермодалния транспорт.
                  
               
                     (2)
                  
                  
                     Подобряването на аеродинамичните характеристики на кабината на моторните превозни средства би позволило и значително подобряване на енергийните характеристики на превозните средства. Това подобряване обаче беше невъзможно при ограниченията за максимална дължина, поставени с Директива 96/53/ЕО, без да се намали товароносимостта на превозните средства. Поради това с Директива (ЕС) 2015/719 беше въведена дерогация от ограниченията за максимална дължина.
                  
               
                     (3)
                  
                  
                     Дерогацията от ограниченията за максимална дължина, въведена с Директива (ЕС) 2015/719 трябва да се прилага, считано от деня след изтичането на три години от датата на транспонирането или на прилагането на необходимите изменения по отношение на техническите изисквания за одобрението на типа.
                  
               
                     (4)
                  
                  
                     За да се осъществяват на възможно най-ранен етап ползите от аеродинамичните кабини, изразени в енергийните характеристики на тежкотоварните превозни средства, но също така и в по-добрата видимост за водачите, сигурност за останалите участници в пътното движение и безопасност и удобството на водачите, е необходимо да се гарантира, че такива аеродинамични кабини могат да се въведат без ненужно забавяне, веднага след изпълнението на необходимите изисквания за одобрение на типа.
                  
               
                     (5)
                  
                  
                     Транспортният сектор и производителите на оборудване се нуждаят от достатъчно време за разработването на нови услуги и продукти. За да се извлекат ползите от по-гъвкавите правила относно дизайна на кабините, е важно Комисията да предприеме действия, за да гарантира, че необходимите технически разпоредби могат да бъдат приети в най-кратки срокове, с цел създаване на условия за гладкото и бързо навлизане на пазара на кабини от ново поколение. Освен това Комисията и държавите членки, като действат в съответствие с ролите си в Техническия комитет по моторните превозни средства, създаден с Директива 2007/46/ЕО на Европейския парламент и на Съвета (5), следва да положат всички усилия, за да гарантират, че своевременно е издадено становище. Ако предвидените от Комисията мерки не съответстват на становището на този комитет или ако не е издадено становище, Комисията ще действа без забавяне в съответствие с член 5а, параграф 4 от Решение 1999/468/ЕО на Съвета (6).
                  
               
                     (6)
                  
                  
                     Поради това Директива 96/53/ЕО следва да бъде съответно изменена,
                  
               ПРИЕХА НАСТОЯЩОТО РЕШЕНИЕ:
         
            Член 1
            Член 9a от Директива 96/53/ЕО се изменя, както следва:
            
                        1)
                     
                     
                        в параграф 2, втора алинея, след буква г), се заменя със следното:
                        „За целта Комисията взема необходимите мерки, в рамките на Директива 2007/46/ЕО, за да осигури одобряването на типа на превозните средства или комбинациите от превозни средства, посочени в параграф 1 от настоящия член, до 1 ноември 2019 г.“
                     
                  
                        2)
                     
                     
                        параграф 3 се заменя със следното:
                        
                           „3.   Параграф 1 се прилага от 1 септември 2020 г.“.
                        
                     
                  
         
            Член 2
            Настоящото решение влиза в сила на двадесетия ден след публикуването му в Официален вестник на Европейския съюз.
         
         
            Съставено в Брюксел 5 юни 2019 година.
            
               
                  За Европейския парламент
               
               
                  Председател
               
               A. TAJANI
            
            
               
                  За Съвета
               
               
                  Председател
               
               G. CIAMBA
            
         
         
            (1)  ОВ C 62, 15.2.2019 г., стр. 286.
         
            (2)  Позиция на Европейския парламент от 26 март 2019 г. (все още непубликувана в Официален вестник) и решение на Съвета от 22 май 2019 г.
         
            (3)  Директива 96/53/ЕО на Съвета от 25 юли 1996 г. относно максимално допустимите размери в националния и международен трафик на някои пътни превозни средства, които се движат на територията на Общността, както и максимално допустимите маси в международния трафик (ОВ L 235, 17.9.1996 г., стр. 59).
         
            (4)  Директива (ЕС) 2015/719 на Европейския парламент и на Съвета от 29 април 2015 г. за изменение на Директива 96/53/ЕО на Съвета относно максимално допустимите размери в националния и международен трафик на някои пътни превозни средства, които се движат на територията на Общността, както и максимално допустимите маси в международния трафик (ОВ L 115, 6.5.2015 г., стр. 1).
         
            (5)  Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (ОВ L 263, 9.10.2007 г., стp. 1).
         
            (6)  Решение 1999/468/ЕО на Съвета от 28 юни 1999 г. за установяване на условията и реда за упражняване на изпълнителните правомощия, предоставени на Комисията (ОВ L 184, 17.7.1999 г., стp. 23).